Document ID: 32011D0258

KOMMISSIONENS GENNEMFØRELSESAFGØRELSE
af 27. april 2011
om ændring af beslutning 89/471/EØF om godkendelse af metoder til klassificering af svinekroppe i Tyskland
(meddelt under nummer K(2011) 2709)
(Kun den tyske udgave er autentisk)
(2011/258/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra m), sammenholdt med artikel 4, og
ud fra følgende betragtninger:
(1)
Ved Kommissionens beslutning 89/471/EØF (2) blev en række metoder til klassificering af svinekroppe i Tyskland godkendt.
(2)
Tyskland har oplyst, at det er absolut nødvendigt at ajourføre den nationale formel for at tage hensyn til de avlsfremskridt, der er sket i de sidste 15 år. Den seneste ajourføring af klassificeringsudstyrets formel for magert kød og af »Zwei-Punkt-Meßverfahren« (ZP)-metoden fandt sted i 1995.
(3)
Tyskland har anmodet Kommissionen om at godkende udskiftningen af de formler, der anvendes i »General Electric Logiq 200pro«, »Autofom I« og »Zwei-Punkt-Meßverfahren« (ZP), som er metoder for klassificering af svinekroppe, samt at godkende to nye metoder til klassificering af svinekroppe på tysk område, og Tyskland har fremlagt en detaljeret beskrivelse af dissektionsforsøget og har angivet de principper, som metoden er baseret på, resultaterne af dissektionsforsøget og de ligninger, der er anvendt til at vurdere procentindholdet af magert kød i den protokol, som er fastsat i artikel 23, stk. 4, i Kommissionens forordning (EF) nr. 1249/2008 af 10. december 2008 om gennemførelsesbestemmelser til EF-handelsklasseskemaerne for kvæg-, svine- og fårekroppe og for indberetning af priser (3).
(4)
En gennemgang af anmodningen har vist, at betingelserne for godkendelse af disse klassificeringsmetoder er opfyldt. De pågældende klassificeringsmetoder bør derfor godkendes i Tyskland.
(5)
Beslutning 89/471/EØF bør derfor ændres.
(6)
Under hensyn til de tekniske omstændigheder i forbindelse med indførelsen af nye apparater og nye ligninger bør de metoder til klassificering af svinekroppe, der godkendes ved denne afgørelse, anvendes fra den 4. oktober 2011.
(7)
Ændringer af apparater og klassificeringsmetoder bør kun tillades, hvis de er udtrykkeligt godkendt ved en kommissionsafgørelse.
(8)
Foranstaltningerne i denne afgørelse er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE AFGØRELSE:
Artikel 1
Beslutning 89/471/EØF ændres som følger:
1)
Artikel 1a affattes således:
»Artikel 1a
Som undtagelse fra artikel 1, stk. 2 og 3, godkendes følgende metoder til klassificering af svinekroppe i henhold til nr. 1 i afsnit B.IV i bilag V til Rådets forordning (EF) nr. 1234/2007 (4) i Tyskland:
-
apparatet benævnt »Autofom I« med tilhørende beregningsmetoder, hvis enkeltheder er anført i bilagets del III
-
apparatet benævnt »Autofom III« med tilhørende beregningsmetoder, hvis enkeltheder er anført i bilagets del IV
-
apparatet benævnt »CSB Image Meater« med tilhørende beregningsmetoder, hvis enkeltheder er anført i bilagets del V.
2)
Bilaget ændres som angivet i bilaget til denne afgørelse.
Artikel 2
Denne afgørelse anvendes fra den 4. oktober 2011.
Artikel 3
Denne afgørelse er rettet til Forbundsrepublikken Tyskland.
Udfærdiget i Bruxelles, den 27. april 2011.

Labels: 1
17
19